Statistična poročila in netehnični povzetki projektov (NTS)

Ker je dolgoročni cilj popolna zamenjava uporabe živali v raziskavah in testiranjih, je pomembno vedeti, kje in zakaj se živali še vedno uporabljajo. V ta namen je Evropska komisija vzpostavila bazi ALURES in ALURES NTS, ki javnosti omogočata vpogled v uporabo živali v znanstvene namene po vsej Evropski uniji (EU). Zbrani podatki pomagajo razumeti pomen uporabe živali v znanstvenih raziskavah ter spodbujajo razvoj sodobnih alternativnih metod, ki lahko uporabo živali zmanjšajo ali jo v prihodnosti povsem nadomestijo.

Statistično poročilo, ki ga vsako leto pripravijo države članice EU, vsebuje informacije o številu, vrstah in namenu uporabe laboratorijskih živali, težavnosti postopkov, genetskem statusu, itd. 
Uporabniške organizacije vsako leto poročajo o uporabi živali v znanstvene namene (38. člen Pravilnika o pogojih za izvajanje postopkov na živalih). Podatki so zbrani v Statistični podatkovni bazi EU ALURES (vsebina v angleškem jeziku). Evropska komisija vsako leto objavi tudi zbirno poročilo o podatkih držav članic.  Poročila so dostopna preko povezave (vsebina v angleškem jeziku).  

Poleg zagotavljanja statističnih podatkov o uporabi živali v znanstvene namene, je pomembno, da so tudi informacije o odobrenih projektih, ki vključujejo uporabo živih živali, dostopne javnosti. V ta namen je pripravljen NTS, ki je obvezna priloga vlogi odobrene uporabniške organizacije za odobritev projekta (28. člen Pravilnika o pogojih za izvajanje postopkov na živalih). 
NTS je kratek in laičen način predstavitve podatkov o ciljih projekta, predvideni škodi za živali in posledično koristi za ljudi, številu in vrsti uporabljenih živali, težavnosti postopkov ter upoštevanju načela 3R (zamenjava, zmanjšanje in izboljšanje).
NTS pripravi vodja projekta na excel predlogi, ki povzema vsebino obrazca iz Dela A Priloge I Izvedbenega Sklepa komisije (EU) 2020/569. Na ta način je zagotovljen enoten prikaz zahtevanih podatkov o uporabi živali v projektih.








